ꞌI rā ŋā mahana noho era o Ietū ꞌi muri i tāꞌana ꞌāpōtoro i kī takoꞌa rō ki rā nuꞌu mo taꞌe eꞌa mai Hērutarema.
He kī:
«Ka noho kōrua ka tiaki ꞌi nei ꞌātā ka tano rō te meꞌe hōrea atu e tōꞌoku Matuꞌa,
he meꞌe vānaŋa atu era e au.
A ⌊Iovani⌋ hai vai i ⌊papatito⌋ ai;
ꞌe,
e ko roa te mahana,
nā he papatito atu te ꞌAtua i a kōrua hai Vārua Maitai,
te auraꞌa,
he uŋa i te Vārua Maitai mo noho mau rō ꞌāvai ꞌi roto i a kōrua».
ꞌI te mahana e tahi he ꞌui e te nuꞌu taka-taka ꞌi muri i a ia:
—E Ietū,
¿he toꞌo koe,
ꞌi te hora nei,
i te tātou henua mai te rima o te rōmano mo haka tere haka ꞌou e tātou e te itaraera?
He pāhono e Ietū:
—Taꞌe he meꞌe mo kōrua e ꞌite;
i te Matuꞌa nō te parau mo kī i te hora ꞌe i te mahana o rā meꞌe.
Ka turu mai ena ki ruŋa i a kōrua te Vārua Maitai,
he ai te kōrua pūai mo eꞌa mo vānaŋa i te parautiꞌa o ruŋa i a au ꞌi Hērutarema,
ꞌi te kona taꞌatoꞌa o Hūrea ꞌe o ⌊Tāmāria⌋,
ꞌe ꞌātā ki te ŋā kona hopeꞌa ena o te roa.
I kī era i te meꞌe nei,
he iri he oho a Ietū a ruŋa,
e uꞌi nō ꞌā e tū nuꞌu era,
he viri e te raŋi e tahi ꞌe he ŋaro rō ꞌai.
E uꞌi nō ꞌana tū nuꞌu era a ruŋa pē hē a Ietū i ŋaro ai,
i māroa ai ꞌi muri e rua taŋata e uru rō ꞌā i te kahu tea-tea.
He kī:
«E te taŋata o Karirea ē,
¿he aha rā i no-noho i uꞌi rō ai a te raŋi?
A Ietū noho atu era ꞌi muri i a kōrua,
iri ena ki te raŋi,
ko ia ꞌā nā ka hoki mai ena.
Pa he iri iŋa ena ōꞌona takeꞌa ena e kōrua,
pē ira ꞌana tōꞌona hoki iŋa mai».